Klag teen man wat vrou in winkel onderstebo stamp‘n Skermskoot van die video. ’n Saak van aanranding is Vrydag teen ’n man aanhangig gemaak nadat hy na bewering ’n vrou in ’n kruidenierswinkel in Schweizer-Reneke in Noordwes onderstebo gestamp het. Die voorval is op kringtelevisiekamera vasgevang en word sedertdien op sosiale media versprei. In die video kan gesien word hoe die man doodluiters na die vrou stap waar sy saam met ’n ander vrou en ’n jong kind na kruideniersware op een van die winkelrakke kyk. Die man stamp dan die vrou tot op die vloer. Dit kom in die video voor of hy haar met opset gestamp het. ‘n Skermskoot van die video. Lt.kol. Amanda Funani, woordvoerder van die polisie, het Saterdag aan Maroela Media gesê die voorval het omstreeks 09:30 in ’n kruidenierswinkel in die dorp plaasgevind waarna die vrou ’n klag van aanranding ingedien het. Funani verduidelik dat die man ’n psigiatriese pasiënt onder behandeling is. Hy is ná die voorval in die sorg van sy ouers geplaas en sal na verwagting Maandag in ’n hof verskyn.